《唐元素求题石斋小楷孝经》
清代·郑孝胥

石斋自视千载人，馀事卓荦皆绝伦。晋贤风流所不耐，安能媚世书洛神。

平生尊经复守道，《孝经》百本为世珍。五孝五诗实错简，妙解谛当义乃伸。

舍经论书亦无匹，用意严重趋艰辛。此书此人等劲烈，何异地上行麒麟。

涉江无意忽得此，自讶暴富非长贫。但当持此一当百，他人纵美难并陈。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。